Isidumbu sikaTsvangirai Sesisemzini Wakhe eBuhera; Uzabekwa ngoLwesibili
Umufi uthwalwe yihelicopter yebutho ikhatshwe ngeyamapholisa ngoMvulo ntambama njalo inkulungwane zabantu zikhangelelwe ukumvalelisa emzini wakhe eBuhera lapho azabekwa khona.
WASHINGTON DC — Isidumbu sikaMnu Morgan Tsvangirai sifike emzini wakhe eBuhera ngoMvulo sithwelwe nge-helicopter kahulumende ngaphambilini kokubekwa kwakhe ngoLwesibili. I-helicopter yebutho yiyo ebithwele isidumbu ikhatshwe ngeyamapholisa. Emini khona inkulungwane lenkulungwane zabantu zibuthene egcekeni leFreedom Square eHarare emkhosini wokuvalelisa uTsvangirai. Abakhulume kulumbuthano bachaze umufi njengeqhawe lamaqhawe elisebenze gadalala kumzabalazo wombuso okhululekileyo eZimbabwe. Ekhuluma kulumbuthano, uMnu Nelson Chamisa uthe nguye osekhokhela iMDC-T ngoba ekhethwe lidale lalelibandla eleNational Council ngeviki edluleyo. Lanxa abanye bephikisa ukukhethwa kwakhe, uChamisa uthe wakhethwa okusemthethweni kulandelwa isisekelo sombuso webandla, iconstitution. Abaphikisa ukukhethwa kukaChamisa lokhu bagoqela uMnu Elias Mudzuri, uNkosazana Thokozani Khupe lezinye iziphathamandla. Unobhala jikelele weMDC-T uMnu Douglas Mwonzora, ongomunye wabaphikisa ukukhethwa kukaChamisa uthi umhlangano weCongress yiwo wodwa olamandla okukhotha umkhokheli webandla. Obona ngokuqhutshwa kwenhlelo zalelibandla uMnu Abednico Bhebhe utshele iStudio 7 ukuthi bazazama ukukhumisana umlotha bebambane ukuze benqobe kukhetho oluzayo.